DOLOŽKA PREDNOSTI 
medzinárodnej zmluvy pred zákonmi

(čl. 7 ods.5 ústavy)

1. 	Gestor zmluvy:
Ministerstvo zahraničných vecí Slovenskej republiky

2. 	Názov zmluvy:
Medzinárodný dohovor o potláčaní činov jadrového terorizmu

3. Účel a predmet zmluvy a jej úprava v právnom poriadku Slovenskej republiky: 
Predložený dohovor je uceleným nástrojom boja proti činom jadrového terorizmu a bol vypracovaný s úmyslom posilniť medzinárodnú spoluprácu medzi štátmi pri vypracúvaní a prijímaní účinných opatrení na predchádzanie týchto teroristických činov a na stíhanie a potrestanie ich páchateľov.
Dohovor obsahuje v článku 2 definíciu trestného činu jadrového terorizmu, ako aj definíciu jeho skutkovej podstaty. Zmluvné strany sa v dohovore zaväzujú v prvom rade ku kriminalizácii konaní podľa článku 2. Ďalej sa zaväzujú na založenie právomoci vo vzťahu k tomuto trestnému činu, ak bol spáchaný na ich území, na palube plavidla plávajúceho pod ich vlajkou alebo na palube lietadla registrovaného podľa ich právnych predpisov, resp. ak bol spáchaný ich štátnym príslušníkom.
Dohovor ďalej zaväzuje k medzinárodnej spolupráci v trestných veciach (článok 11, 13 - 19 dohovoru) v súvislosti s vyšetrovaním, trestným konaním, vydávaním, ako aj predchádzaním páchaniu trestných činov podľa dohovoru. Súčasne upravuje spôsob, akým sú zmluvné strany povinné nakladať s jadrovým a rádioaktívnym materiálom a zariadeniami v prípade ich zaistenia v súvislosti s takýmito trestnými činmi. 
V slovenskom právnom poriadku napĺňa trestný čin jadrového terorizmu znaky skutkových podstát viacerých trestných činov podľa trestného zákona, najmä trestného činu nedovolenej výroby a držby jadrových materiálov a vysokorizikových chemických látok (§187a), trestného činu terorizmu (§ 94) a trestného činu všeobecného ohrozenia (§ 179).

4. Priama úprava práv alebo povinností fyzických osôb alebo právnických osôb: články 2, 10 a 12.

5. Kategória zmluvy podľa čl. 7 ods. 4 Ústavy Slovenskej republiky (vyžaduje pred ratifikáciou súhlas Národnej rady Slovenskej republiky): medzinárodná zmluva, ktorá priamo zakladá práva alebo povinnosti fyzických osôb alebo právnických osôb a zároveň medzinárodná zmluva, na ktorej vykonanie je potrebný zákon.

6. Kategória zmluvy podľa čl. 7 ods. 5 Ústavy Slovenskej republiky (má prednosť pred zákonmi): medzinárodná zmluva, ktorá priamo zakladá práva alebo povinnosti fyzických osôb alebo právnických osôb.

7. Dopady prijatia medzinárodnej zmluvy, ktorá má prednosť pred zákonmi, na slovenský právny poriadok (uvedú sa právne predpisy alebo ich jednotlivé ustanovenia, ktorých sa medzinárodná zmluva týka; potreba ich zrušenia alebo adaptácie z dôvodu duplicity): 

Medzinárodný dohovor o potláčaní činov jadrového terorizmu sa dotýka: 

–	zák. č. 140/1961 Zb. Trestný zákon v znení nesk. predpisov
–	zák. č. 141/1961 Zb. o trestnom konaní súdnom (Trestný poriadok) v znení nesk. predpisov

Článok 2 dohovoru stanovuje skutkovú podstatu trestného činu jadrového terorizmu. Táto skutková podstata zahŕňa znaky skutkových podstát viacerých trestných činov podľa trestného zákona, najmä trestného činu nedovolenej výroby a držby jadrových materiálov a vysokorizikových chemických látok (§187a), trestného činu terorizmu (§ 94) a trestného činu všeobecného ohrozenia (§ 179). V niektorých častiach je dokonca extenzívnejšia ako platná právna úprava (trestný zákon napr. nepostihuje nezákonnú držbu a výrobu jadrového zariadenia alebo spáchanie trestného činu s úmyslom poškodiť životné prostredie) . V tejto súvislosti bude potrebné zvážiť prípadnú legislatívnu úpravu na vytvorenie osobitnej skutkovej podstaty.